舟次白沙
作者：王庭珪
朝代：宋

paragraphs: 朝發螺浦湄，暮宿白沙口。
初爲夜行計，有物應掣肘。
山雲四面起，風濤半江吼。
落帆危石磯，就枕不敢久。
林深鳴鶴鵲，村遠聞雞狗。
夢覺知月明，破篷見牛斗。
起視天色清，解纜欲放溜。
浪頭聒天響，掀簸入我牖。
蒲帆未及張，篙師復回首。
渡頭有古祠，壁畫雜怪醜。
舟人相與言，勸我酬神酒。
出處本細事，陰晴亦常有。
我固不問天，豈問土木偶。